Tíu greindust með kórónuveiruna innanlands í gær, allir voru fullbólusettir. Fimm voru utan sóttkvíar. Smitin eru rakin til landamæranna og til skemmtistaða á höfuðborgarsvæðinu. Sjö greindust við landamærin, sex voru fullbólusettir. Sóttvarnalæknir segir að ekki verði krafist hertra aðgerða innanlands að svo stöddu, en skoðar hvort herða eigi aðgerðir á landamærunum.
Ekki hafa jafn margir greinst smitaðir í næstum þrjá mánuði, eða síðan 28. apríl og Almannavarnir boðuðu til upplýsingafundar í morgun, sem var sá fyrsti síðan 27. maí.
Ástæðan fyrir því að við köllum til þessa upplýsingafundar í dag er sú að við erum að hefja nýjan kafla í baráttunni við COVID-19.
Sagði Þórólfur Guðnason sóttvarnalæknir í upphafi fundarins. Hann sagði viðeigandi að leggja mat á stöðu faraldursins í dag og hvort ástæða væri til frekari aðgerða. Hann sagði að sterk rök hefðu verið fyrir því að afnema allar innanlandstakmarkanir 26. júní og hætta skimun bólusettra við landamærin um síðustu mánaðamót. Tímabært hefði verið að láta reyna á hjarðónæmi innanlands af völdum bólusetningarinnar.
Ef við skoðum þróunina síðustu daga þá höfum við verið að sjá talsverða aukningu í smitum innanlands undanfarið sem rekja má í flestum tilfellum til smita á landamærunum og einnig til skemmtistaða á höfuðborgarsvæðinu. Síðastliðinn sólarhring greindust 10 með smit innanlands sem rekja má til fyrri smita og smita á landamærunum og af þessum 10 voru 5 í sóttkví og voru allir 10 fullbólusettir. Í gær greindust 7 á landamærunum þar af voru 6 fullbólusettir.
Frá 1. júlí hafa 23 greinst innanlands, 17 voru fullbólusettir og tíu voru í sóttkví. Fólkið er á aldrinum 20-50 ára, enginn hefur verið lagður inn og flest smitin eru af delta-afbrigði veirunnar. 40 hafa greinst á landamærum.
Þó að ég sé ekki með tillögur á teikniborðinu til ráðherra þessa stundina um hertar aðgerðir innanlands þá gæti sú staða komið upp fljótlega.
Til skoðunar hjá mér er hvort við getum fundið leiðir til að lágmarka enn frekar að hindra að veiran berist ekki hingað inn með ferðamönnum eða einstaklingum sem yrðu ekki of íþyngjandi fyrir þá sem hingað koma. Eins og að krefja alla sem hingað koma um neikvætt pcr-vottorð sem tekið er fyrir komu. Við höfum hinsvegar ekki bolmagn til að taka sýni af öllum þeim sem hingað koma, til þess er fjöldi ferðamanna allt of mikill.
Sóttvarnalæknir ætlar ekki að leggja til hertar aðgerðir innanlands þrátt fyrir að tíu innanlandssmit hafi greinst í gær, þar af fimm utan sóttkvíar, og hann hafi af því áhyggjur. Hann íhugar hins vegar að leggja til hertar landamærareglur.